
מושב שני
<פרוטוקול מס' 264>
מישיבת ועדת הכלכלה
יום שני, י"ט באייר התשע"ד (19 במאי 2014), שעה 12:45
<סדר היום:>
<תקנות התקשורת (בזק ושידורים)(ועדה המייעצת)(הוראת שעה)(תיקון), התשע"ד-2014>
נכחו:

<חברי הוועדה:> 
מיכל רוזין – מ"מ היו"ר

יעקב אשר

משה זלמן פייגלין

מיכל רוזין

איילת שקד
<מוזמנים:> 
	דנה נויפלד
	–
	יועצת משפטית, משרד התקשורת

	בת שבע נחמיה-מיכאלי
	–
	עו"ד לשכה משפטית, משרד התקשורת

	עמי גילה
	–
	סגן בכיר לסמנכ"ל אגף כלכלה, משרד התקשורת

	עפר מרגלית
	–
	רכז תקשורת באגף תקציבים, משרד האוצר

	דפנה גלוק
	–
	ייעוץ וחקיקה, משרד המשפטים

	זיו גלעדי
	–
	עו"ד, רשות ההגבלים העסקיים

	קרן יהב
	–
	מנהלת רגולציה, הוט טלקום, חברת הוט

	מיכל פליישר
	–
	סמנכ"ל רגולציה, חברת הוט

	רונן ריינגולד
	–
	עורך דין, הוט טלקום, חברת הוט

	זאב פרידמן
	–
	יועץ משפטי, המועצה לצרכנות, ארגוני צרכנים

	שמואל סיידון
	–
	מנהל אגף רגולציה, חברת בזק


<ייעוץ משפטי: >
אתי בנדלר
<מנהל/ת הוועדה:>
לאה ורון
<רישום פרלמנטרי:>
יפעת קדם
<תקנות התקשורת (בזק ושידורים)(ועדה המייעצת)(הוראת שעה)(תיקון), התשע"ד-2014>
<היו"ר מיכל רוזין:>

אני פותחת את הדיון בתקנות התקשורת (בזק שידורים) (ועדה המייעצת) (הוראת שעה) (תיקון), התשע"ד-2014.
<גלעד  ארדן:>
במסגרת הרישיונות שקיבלו בעלי הרישיון לשירותי בזק פנים ארציים נייחים - בקיצור בזק והוט - חלה עליהם החובה לתת שירות אוניברסאלי, קרי: לאפשר, באמצעות התקנת תשתיות שירות לכל מי שיבקש או יחפוץ בזה, תקשורת נייחת בכל רחבי מדינת ישראל.
<היו"ר מיכל רוזין:>
מה שלא תמיד קורה היום, לפי תלונות שמגיעות - -
<גלעד  ארדן:>
זאת בלשון המעטה. באופן שאינני רוצה להרחיב עליו כרגע, נוצר מצב - אני גם לא אעשה הכללות.  הוט יותר בעייתית בעניין הזה מבזק - שלא בדיוק חיברו את כל המדינה.  את יכולה למצוא הרבה ישובים של מגזרי המיעוטים, קיבוצים, רמת הגולן, בקעת הירדן, ערבה וכן הלאה, שלא הונחו שם תשתיות. היסטורית משרד התקשורת לא היה יכול, כן היה יכול. זה פשוט לא נאכף. בכנסת הקודמת השר הקודם הביא תקנות שמקימות ועדה. המשרד לא אכף, כי הוא כן היה יכול, לא היה יכול. ועדת הכלכלה אישרה תקנות והקימה ועדה. לוועדה הזאת הוט ובזק היו יכולות להגיש בקשות כדי לפטור אותן מחובתן לחבר את כל מדינת ישראל. באופן שאיננו מפתיע, הוט ובזק לא הגישו את הבקשות. לא משנה מה המשרד עשה או לא עשה בעניין הזה. עכשיו המשרד בעניין הזה פועל בקדחתנות, הוועדה מתכנסת והוגשו הבקשות. הוועדה במרחק של נגיעה מהצגת הקריטריונים, לפיהם ניתן או לא ניתן יהיה לקבל פטור מחיבור של יישוב. הבעיה שהתקנות עומדות לפקוע. 
<בת שבע נחמיה-מיכאלי:>
ב-27. 

<גלעד  ארדן:>
ב-27 לחודש הזה. 
<היו"ר מיכל רוזין:>
לא הבנתי למה היה צריך את זה ל-3 שנים. למה שלא תהיה ועדה קבועה?
<דנה נויפלד:>
זאת הייתה ההחלטה של ועדת הכלכלה דאז.
<היו"ר מיכל רוזין:>
להאריך ב-3 שנים? 

<גלעד  ארדן:>
לעשות את זה זמני. 

<היו"ר מיכל רוזין:>
עכשיו אין סיבה.

<גלעד  ארדן:>
אני יכול לדמיין למה. הוועדה רצתה שהמשרד יחזור אליה כדי להגיד מה הוא עשה.
<אתי בנדלר:>
מה הוא עשה ובאיזה - -

<לאה ורון:>
13 יום לפני הפקיעה של התקנות הקודמות, כי אנחנו אז מפנים את כל השולחן ושמים מיד את התקנות האלו. 

<גלעד  ארדן:>
זה טוב, כי - -

<היו"ר מיכל רוזין:>
אם אתה אומר שהוועדה יושבת ועוד רגע יש את הקריטריונים לבחינת הבקשות, למה צריך 3 שנים?
<גלעד  ארדן:>
אנחנו רוצים להפוך את זה לוועדה קבועה.
<אתי בנדלר:>
את התקנות להפוך לתקנות קבועות. 

<היו"ר מיכל רוזין:>
אם זה בא לוועדת כלכלה לאישור.

<אתי בנדלר:>
הסמכות לפטור או להגביל מתן שירותי בזק נתונה לשר.
<גלעד  ארדן:>
זה לא רק לישוב שלם, זה יכול להיות גם לבית אחד שנבנה בערבה, כשיש חלופה לא נייחת אלא אחרת שאפשר להעמיד לו. אין היגיון לכפות עלות מטורפת שתושת בסוף על כל המנויים. 

<היו"ר מיכל רוזין:>
האם הקריטריונים אמורים לבוא לאישור ועדת הכלכלה?
<אתי בנדלר:>
לא.  סעיף 12(א), שמכוחו מותקנות התקנות, קובע שהשר יקבע בתקנות, באישור ועדת הכלכלה של הכנסת, את המקרים ואת התנאים שבהם רשאי בעל רישיון להפסיק, לעכב או להגביל פעולות בזק שהוא מבצע בשירותי בזק שהוא נותן. התקנות האלו אינן קובעות באופן ישיר את המקרים ואת התנאים שבהם לא יינתנו שירותי בזק או יוגבלו או יעוכבו השירותים. התקנות האלו מאפשרות הקמת ועדה שתמליץ בפני השר לתת או לא לתת פטור לבקשות ספציפיות. הוועדה עצמה איננה מחליטה אלא  ממליצה בפני השר. התקנות האלו לא פרסו בפני ועדת הכלכלה את המקרים שבהם השר יחליט לאפשר אי מתן שירות או הגבלתו או עיכובו. הוועדה אמרה: אנחנו מבינים שעדיין אין מכלול של מקרים ואין תמונת מצב אמיתית, משום שהחברות לא הגישו בקשות למשרד.
<היו"ר מיכל רוזין:>
לא. הן פשוט לא מיישמות. הן לא הגישו בקשות. 
<אתי בנדלר:>
הן לא מיישמות את החוק, ולכן הוועדה אמרה: אנחנו מוכנים לאשר את זה ל-3 שנים, כדי שהמשרד ייאלץ להביא פני הוועדה תמונת מצב מה קורה עם הנושא הזה. אז נראה מה יקרה הלאה. לא פעם השימוש הזה בכלי של הוראת שעה נעשה לא על מנת להביא לפקיעת או לסיום המצב, אלא כדי שלוועדה יהיה כלי לעקוב אחר הנושא. לוועדה יש כרגע שתי אפשרויות: או לאשר את בקשת השר  as is כי ברור שצריכה להיות ועדה קבועה, כשאז לקבל את התקנות בנוסח שהוצע, דהיינו לקבוע שהתקנות תוקפן לא יהיה מוגבל ויהיו להן חיים עצמאיים. כמובן שהשר תמיד יכול למסור דיווח לוועדה והוועדה יכולה למסור דיווח לשר. .

<גלעד  ארדן:>

אופציה ג' אומרת שזה יאושר על בסיס התחייבות השר להגיע תוך x  שבועות ולהציג את המדיניות. 
<אתי בנדלר:>
כן, אבל זה מעבר למדיניות, אדוני השר. זה כמה מקרים בפועל במשך השנה, לאיזה מקרים ניתנו פטורים, האם ניתן פטור קבוע או מוגבל בזמן.  הוועדה יכולה להגיד: אנחנו מעוניינים שהתקנות ימשיכו לחיות, אבל כדי שיהיה לוועדה את אותו כלי שהיה לה קודם, במקום שתוקפן יהיה ל-3 שנים תוקפן יהיה ל-5,6 שנים. איך שהוועדה רוצה.
<היו"ר מיכל רוזין:>
למה המשרד רוצה 3 שנים?

<קריאה:>
המשרד רוצה forever. 

<אתי בנדלר:>
Forever זה אומר - -
<לאה ורון:>
צריך יהיה לבוא לוועדה כדי להציג בקשות. 

<גלעד  ארדן:>
המהות שאת רוצה זה דיווח על נושא שיש לו חשיבות ציבורית בפני הכנסת. מה שאת כאילו עכשיו הכנסת  לא יוצר את התוצאה הזאת, כי אם בא לי עכשיו להיות נחמד להוט ולבזק, אני לא אבוא ויקרה מה שקרה עד היום. מה קרה עד היום? הם עשו איפה שבא להם, כאשר איפה שלא בא להם הם לא התקינו.
<אתי בנדלר:>
לא, אדוני, זאת לא הצעתי.
<גלעד  ארדן:>
כדי להאריך את כהונתה של ועדת הפטור המשרדית צריך יהיה לחזור לכנסת. לא מחייב שוועדת הפטור בכלל תעשה משהו עם הסמכות הזאת. כל עוד אין אפשרות לקבל פטור  - אני לא שותף לתפישת משרד המשפטים והיועצות המשפטיות בעניין –  אין אפשרות לאכוף את החובה. זאת בעיני תוצאה בלתי נסבלת. זאת התוצאה שלכן, אני לא אתווכח איתה.
<לאה ורון:>
זה גם מה שנמסר לוועדה בעבר.

<גלעד  ארדן:>
הייתי חושב שאם יש הוט ובזק, שאלה גופים מאוד עשירים וגדולים שקיבלו רישיון לרשת את המדינה, כל עוד אין להם תקנות פטור - - הם אלה שצריכים לרוץ אחרי תקנות הפטור, לא תושב נוב ברמת הגולן שרוצה שיחברו לו הוט. תכניסי פה חובת דיווח בתקנות על המשרד. את זה אני אקבל.
<אתי בנדלר:>
חשבנו על זה בזמנו, רק אני לא בטוחה שהסעיף המסמיך מאפשר הכנסת סעיף. אם דנה ודפנה מוכנות שנכניס סעיף דיווח לתקנות ואף אחד לא יטען שזאת חריגה מסמכות, זה בוודאי יספק אותי. 

<גלעד  ארדן:>
אולי רק החברות יטענו את זה. אף אדם רגיל לא יטען את זה.  מה הסעיף המסמיך?
<דנה נויפלד:>
הסעיף המסמיך הוא סעיף רחב. 

<אתי בנדלר:>
השר יקבע בתקנות, באישור ועדת הכלכלה של הכנסת, את המקרים והתנאים שבהם רשאי בעל רישיון להפסיק, לעכב או להגביל את פעולת בזק שהוא מבצע ואת שירותי בזק שהוא נותן.

<דנה נויפלד:>
אני לא חושבת שזו חריגה מסמכות. כבר היום יש בתוך התקנות אלמנט של פרסום וכו'.
<אתי בנדלר:>
זה הוכנס בדיוני הוועדה בזמנו.
<דנה נויפלד:>
נכון. באתר של המשרד יש שקיפות בעניין הזה. השאלה איזה דיווח נוסף הוועדה רוצה מעבר לפרסום הזה.
<גלעד  ארדן:>
כשאני רואה את הסעיף המסמיך יש לי משהו לומר על התקנות עצמן. אני לא אומר אותו היום. החריגה מסמכות היא לא היום, היא בתקנות הקודמות.
<אתי בנדלר:>
מאוד התלבטנו בעניין הזה אז.
<גלעד  ארדן:>
אני אסביר פעם לא מול מיקרופון את כל השיקולים המנחים. אי אפשר יהיה לטעון שזאת חריגה. ועדת הכלכלה הסכימה שהמשרד הוא זה שיבנה את הקריטריונים ויפעל לפיהם כשהסעיף המסמיך היה אפילו יותר רחב בעניין הזה. אני לא רואה שום מניעה שתוסיפו פה סעיף שמחייב אחת לשנה בחובת דיווח בפני ועדת הכלכלה על המדיניות של משרד התקשורת בנושא הזה. אני לא חושב שצריך דיווח ברמת הבית הפרטני, אבל ברמה של ישובים אני כן חושב .

<אתי בנדלר:>
הרעיון הוא שהשר ימסור לוועדת כלכלה של הכנסת עד 1 בינואר כל שנה, החל משנת 2015 דין וחשבון על מספר המקרים  - -
<גלעד  ארדן:>
על בעלי התשתית הנייחת שקיבלו פטור. בת-שבע, איך הגדרתם את זה בוועדה? יש הרי בקשה פרטנית ובקשה כללית. מדובר על דיווח על בקשות כלליות לאזור, לא תרצו לרדת לרזולוציה של - - 
<לאה ורון:>
אני מציעה לא רק את מספר המקרים, אלא גם את רשימת היישובים או האזורים.
<בת שבע נחמיה-מיכאלי:>
הדיווח לוועדה מתייחס לכל בקשה. פרסום באתר המשרד מתייחס לכל בקשה שמגיעה לשר ולוועדה.

<דנה נויפלד:>
יש לנו כבר סעיף.
<בת שבע נחמיה-מיכאלי:>
סעיף 6(ב).

<דנה נויפלד:>
אפשר למסור את זה באופן מרוכז לוועדת הכלכלה.

<גלעד  ארדן:>
ועדת הכלכלה לא צריכה דיווח על בית. נגיד שיש יישוב שהוא מחובר ויש בית אחד שלא. זה לא מעניין. הם הגדירו בקשות כלליות. 
<דנה נויפלד:>
מה שהוועדה רוצה אפשר, תגידו מה אתם רוצים.
<לאה ורון:>
את מספר המקרים והיישובים.
<גלעד  ארדן:>
המקרים האלה שעוסקים ביישובים, לא שעוסקים בבית פרטני.

<לאה ורון:>
אפשר גם למסור לוועדה את מספר הבתים הפרטניים שלא חוברו. רק מספר, לא שם.
<אתי בנדלר:>
את מספר הבקשות שאישר, את התנאים לאישור. מדובר באלה שהוא נתן להם פטור מוחלט, באלה שהוא נתן להם רק עיכוב, באלה שהוא נתן להם - -
<לאה ורון:>
את הנימוקים לא?

<אתי בנדלר:>
אני לא יודעת, שהשר יגיד.

<לאה ורון:>
אתה רוצה גם לפרט את הנימוקים לוועדה לשאלה למה לא ניתנו? כי זה כרוך בעלות כספית של כך וכך.
<דנה נויפלד:>
יש החלטה פרטנית לכל אחד. 

<גלעד  ארדן:>
זה ספר. אנחנו נציג את המדיניות הכללית ואת שמות היישובים. אם הוועדה תרצה לשאול אחר כך שאלות פרטניות, בסדר גמור.

<אתי בנדלר:>
אני לא יודעת איך זה ייכנס לנוסח התקנות,  אבל באופן כללי זה יהיה כך: השר ימסור לוועדת הכלכלה של הכנסת עד 1 בינואר כל שנה, החל משנת 2015, דין וחשבון על מספר הבקשות שאישר והתנאים לאישור במהלך השנה הקודמת, כלומר פטור, הגבלה או עיכוב, ואת המדיניות ששימשה בסיס  להחלטותיו.

<היו"ר מיכל רוזין:>
משרד התקשורת, מקובל עליכם?

<דנה נויפלד:>
אולי נעשה עד 1 במארס, כי אנחנו צריכים - -
<אתי בנדלר:>
אין בעיה, עד 1 במארס בכל שנה.

<דנה נויפלד:>
מתייחס לשנה שקדמה לה.

<אתי בנדלר:>
המתייחס לשנה שקדמה על מספר וגומר. בכפוף להוספת התקנה הזאת הוועדה מאשרת את התקנות המוצעות, שעניינן ביטול ההוראה הקובעת. תקנה 8 אומרת שתחילתן של תקנות אלו 30 ימים מיום פרסומן (להלן – יום התחילה) ותוקפן לשלוש שנים. מה שמציע המשרד כאן זה למחוק את המילים "ותוקפן לשלוש שנים" ולשנות את שם התקנות שבשמן מופיעה המילה "הוראת שעה".
<דנה נויפלד:>
שזה לא יהיה הוראת שעה אלא הוראות קבועות.
<היו"ר מיכל רוזין:>
אני מעלה את זה לאישור. מי בעד? מי נגד?

חבר הכנסת נחמן שי מצביע במקום איציק שמולי.
הצבעה

בעד – פה אחד
נגד – אין
נמנעים –אין 

אושר
<הישיבה ננעלה בשעה 13:15.>
